ΓΡΑΠΤΗ ΕΡΩΤΗΣΗ P-0351/02

υποβολή: Mihail Papayannakis (GUE/NGL) προς την Επιτροπή

(6 Φεβρουαρίου 2002)

Θέμα: Φορολογία των μεταχειρισμένων αυτοκινήτων στην Ελλάδα

Όπως καταγγέλλει ο Σύνδεσμος Εμπόρων Εισαγωγέων Αυτοκινήτων Ελλάδος, το ποσοστό εισαγωγής μεταχειρισμένων αυτοκινήτων στην Ελλάδα από εμπόρους (μη αντιπροσώπους εταιριών), ενώ για το 2000 αποτελούσε το 31 % των συνολικών εισαγωγών αυτοκινήτων για τη χώρα, το 2001 περιορίστηκε μόλις στο 3 %. Όπως δε προκύπτει από έλεγχο που διεξήγαγε ο Σύνδεσμος στα εγγεγραμμένα μέλη του, περίπου 500 καταστήματα εμπορίας αυτοκινήτων έκλεισαν στην Ελλάδα το 2001. Όλα αυτά αποτελούν απόρροια της εφαρμογής του νόμου 2682/99, ο οποίος σε συνδυασμό με την Υπουργική Απόφαση Φ 1039/642 έχει διπλασιάσει το Ειδικό Τέλος Ταξινόμησης στην κατηγορία επιβατικών αυτοκινήτων που πληρούν τις προϋποθέσεις της Οδηγίας 91/12/Ε.Ε.(1).

Δεδομένου ότι:

- τέτοιου είδους ρυθμίσεις αντίκεινται στο άρθρο 95 της Συνθήκης της Ε.Ε. επειδή συνεπάγονται δυσμενείς διακρίσεις έναντι των εισαγομένων από άλλα κράτη μέλη μεταχειρισμένων αυτοκινήτων σε σχέση με τα αγοραζόμενα στην Ελλάδα,

- για τα εισαγόμενα στην Ελλάδα μεταχειρισμένα αυτοκίνητα καταβάλλεται ολόκληρο το εφάπαξ πρόσθετο ειδικό τέλος σαν να επρόκειτο για καινούργια,

- τα εισαγόμενα μεταχειρισμένα αυτοκίνητα αντιρρυπαντικής τεχνολογίας δεν τυγχάνουν των μειωμένων συντελεστών του ειδικού φόρου κατανάλωσης,

- υπάρχει η καταδικαστική απόφαση της 23.10.1997 (Υπόθεση C-375/95) του Δικαστηρίου των Ευρωπαϊκών Κοινοτήτων για την Ελλάδα,

ερωτάται η Επιτροπή εάν η Ελλάδα έχει συμμορφωθεί με την απόφαση του Δικαστηρίου, και αν όχι, τί συνέχεια προτίθεται να δώσει η Επιτροπή στο θέμα αυτό·

(1) ΕΕ L 100 της 19.4.1994, σελ. 42.

Απάντηση του κ. Bolkestein εξ ονόματος της Επιτροπής

(27 Μαρτίου 2002)

Η Επιτροπή γνωρίζει ότι η Ελλάδα εφαρμόζει ένα τέλος ταξινόμησης στα οχήματα που ταξινομούνται για πρώτη φορά στο έδαφός της για να χρησιμοποιηθούν σ'αυτό. Όπως έχει σήμερα η κατάσταση εναρμόνισης του κοινοτικού δικαίου, τα κράτη μέλη μπορούν κατ'αρχήν να εφαρμόζουν τέτοια τέλη.

Εντούτοις, έχει κινηθεί κατά της Ελλάδος μια διαδικασία επί παραβάσει σύμφωνα με το άρθρο 228 της συνθήκης ΕΚ (μη εφαρμογή απόφασης του Δικαστηρίου). Η Επιτροπή θεωρεί ότι αυτό το τέλος εισάγει διακρίσεις κατά την εφαρμογή του έναντι των μεταχειρισμένων οχημάτων που προέρχονται από τα άλλα κράτη μέλη και αυτό παρά την καταδικαστική απόφαση της 23ης Οκτωβρίου 1997 του Δικαστηρίου κατά της Ελλάδας στηνπόθεση C-375/95.

Το Δικαστήριο διαπίστωσε επίσης ότι το να μην εφαρμόζεται το όφελος των μειωμένων συντελεστών του ειδικού φόρου κατανάλωσης στα εισαγόμενα μεταχειρισμένα οχήματα αντιρρυπαντικής τεχνολογίας, αποτελεί παράβαση του άρθρου 90 της συνθήκης ΕΚ.

Σύμφωνα με τις πληροφορίες που διαθέτει η Επιτροπή, φαίνεται ότι, κατ'αρχήν η Ελλάδα είχε επεκτείνει στα μεταχειρισμένα οχήματα τις ίδιες μειώσεις του συντελεστή που εφαρμόζεται από το 1989 στα καινούργια οχήματα που κατασκευάζονται σύμφωνα με μια αντιρρυπαντική τεχνολογία, αλλά ότι από την 1η Ιανουαρίου 2001, η Ελλάδα είχε επανεισαγάγει φορολογική διάκριση μέσω ενόςψηλότερου συντελεστή του νέου τέλους ταξινόμησης, σε βάρος των εισαγομένων μεταχειρισμένων οχημάτων που ήδη βρίσκονταν στην εθνική αγορά και που είχαν κατασκευαστεί με την ίδια αντιρρυπαντική τεχνολογία.

Σύμφωνα με την Επιτροπή, η απόφαση εκείνη είχε εφαρμοστεί μερικώς από την Ελλάδα. Η διαδικασία επί παραβάσει που είχε κινηθεί βάσει του άρθρου 228 της συνθήκης ΕΚ για μη εκτέλεση της προαναφερθείσας απόφασης, αφορά επίσης αυτήν την πτυχή.

Σύμφωνα με τονπολογισμό τηςποτίμησης των μεταχειρισμένων οχημάτων, η Ελλάδα είχε τροποποιήσει τη νομοθεσία της και είχειοθετήσει, μετά από την καταδικαστική απόφαση του Δικαστηρίου το 1997, ένα νέο σύστημα εκτίμησης της πραγματικής φθοράς των μεταχειρισμένων οχημάτων, αλλά η απόφαση του Δικαστηρίου στηνπόθεση Gomes Valente, C-393/98 της 21ης Φεβρουαρίου 2001 διευκρινίζει την προηγούμενη νομολογία σε θέματα φορολογητέας βάσης για τα μεταχειρισμένα οχήματα. Το ελληνικό σύστημα θα αναθεωρηθεί με βάση αυτήν τη νέα απόφαση. Η Επιτροπή εξετάζει κατά πόσον πρέπει να κινηθεί σήμερα μια νέα διαδικασία επί παραβάσει βάσει του άρθρου 226.